এটা সত্য যে, মুসলিম লীগ তখন দুটো গ্রুপে বিভক্ত হয়ে গিয়েছিল। মুসলিম লীগের মধ্যে দুটো উপদল ছিল নাজিমুদ্দীন ও সোহরাওয়ার্দী গ্রুপ এরা ছিল তাঁদের অনুসারী। ছাত্র নেতাদের অনেকেই পরবর্তীকালে রাষ্ট্রভাষা আন্দোলন শুরু করেন। কায়েদে আযমের ঢাকা অবস্থানকালে নাইমুদ্দীন, তোয়াহা প্রমুখ ভাষার দাবী নিয়ে তাঁর সাথে দেখা করেছিলেন। বদরুদ্দীন উমর তাঁর ভাষা আন্দোলনের ইতিহাস বিষয়ক বইয়ে লিখেছেন এরা নাকি কায়েদে আযমের সাথে ভাষার প্রশ্নে তর্কাতর্কিতে জড়িয়ে পড়েন। এটা একটা কল্প কাহিনী বৈ অন্য কিছু নয়। তাঁর সামনে দাঁড়িয়ে কথা বলা খুব একটা সহজ ব্যাপার ছিল না। সোহরাওয়ার্দীর মত জননেতাকেও আযমের সাথে দেখা করতে গিয়ে দীর্ঘক্ষণ দাঁড়িয়ে থাকতে হত।